寄王正叔
作者：王令
朝代：宋

paragraphs: 微生不過人，氣力兩眇麽。
力學失自謀，徑古與今左。
病世相陷賊，樹性期剛果。
豈不中是時，然亦未嘗過。
奈何衆好殊，未語咻已夥。
倀倀獨何之，云云鋭亦挫。
忠言不售耳，直面屢得唾。
怒目瞋以環，謗口焰而火。
出門先自羞，有衣恍疑裸。
過市不成步，傴僂侔鼈跛。
周旋不出扉，迷若蟻循磨。
人惡固爲甚，自厭近亦頗。
媚世定有術，欲學從誰可。
必也泥自售，恐由此始禍。
賢子遠相問，幸有以敎我。
得報速是宜，翹企不容坐。